**PÁLYÁZATI KIÍRÁS**

**Répcelak és Térsége Önkormányzati Társulás Társulási Tanácsa a Közalkalmazottak jogállásáról szóló 1992. évi XXXIII. törvény 20/A. § alapján pályázatot hirdet a Répcelaki Százszorszép Óvoda óvodavezető (magasabb vezető) beosztás ellátására**

**A közalkalmazotti jogviszony időtartama:** határozatlan idejű közalkalmazotti jogviszony

**Foglalkoztatás jellege**: teljes munkaidő

**A vezetői megbízás időtartama:** a vezetői megbízás határozott időre, öt évre, 2018. augusztus 16. napjától 2023. augusztus 15. napjáig szól.

**A munkavégzés helye:** Vas megye, 9653 Répcelak, József Attila utca 20/A.

A **beosztáshoz tartozó, illetve a vezetői megbízással járó lényeges feladatok:**

Az intézmény tevékenységi körébe tartozó feladatok vezetői irányítása, különös tekintettel a nemzeti köznevelésről szóló 2011. évi CXC. törvényben foglaltakra. Az intézmény szakszerű és törvényes működtetése; a pénzeszközökkel való ésszerű, célszerű és takarékos gazdálkodás; az óvodáskorú gyermekek óvodai nevelésének megszervezése; az intézmény alkalmazottai felett a munkáltatói jogkör gyakorlása; az intézmény képviselete; kapcsolattartás a fenntartóval.

**Illetmények és juttatások:** Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény, a nemzeti köznevelésről szóló 2011. évi CXC. törvény 7. melléklete, valamint a 326/2013. (VIII. 30.) Korm. rendelet szerinti rendelkezések az irányadóak.

**Pályázati feltételek:**

* felsőfokú iskolai végzettség, óvodapedagógus végzettség,
* pedagógus-szakvizsga keretében szerzett intézményvezetői szakképzettség,
* pedagógus munkakörben szerzett - legalább 5 év - szakmai gyakorlat,
* magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.
* magyar állampolgárság, vagy külön jogszabály szerint a szabad mozgás és tartózkodás jogával történő rendelkezés, ill. bevándorolt vagy letelepedett státusz,
* vagyonnyilatkozat-tételi eljárás lefolytatása,
* a nemzeti köznevelésről szóló 2011. évi CXC. törvény 66. § (1) b) és c) pontja alapján büntetlen előélet és cselekvőképesség.

**A pályázat részeként benyújtandó iratok, igazolások**:

* részletes szakmai önéletrajz,
* az intézmény vezetésére vonatkozó vezetési program, szakmai helyzetelemzésre épülő fejlesztési elképzelések, továbbá az intézmény gazdálkodásával kapcsolatos elképzelések,
* végzettséget igazoló okiratok másolata,
* az előírt szakmai gyakorlat meglétének hitelt érdemlő igazolása,
* büntetlen előéletet igazoló 3 hónapnál nem régebbi hatósági erkölcsi bizonyítvány,
* a pályázó nyilatkozata arról, hogy a pályázati anyagban foglalt személyes adatainak a pályázati eljárással összefüggő kezeléséhez és továbbításához hozzájárul,
* a pályázó nyilatkozata arról, hogy a pályázatát a Társulási Tanács nyilvános vagy zárt ülésen tárgyalja,
* a pályázó nyilatkozata arról, hogy a vagyonnyilatkozat-tételi eljárás lefolytatásához hozzájárul.

**A pályázat benyújtásának határideje:**

2018. május 3.

**A pályázat benyújtásának formája:**

Írásban, zárt borítékban, 1 eredeti példányban.

**A pályázat benyújtásának módja:**

• Postai úton, a pályázatnak a Répcelaki Közös Önkormányzati Hivatal címére történő megküldésével (9653 Répcelak, Bartók Béla u. 38.). Kérjük a borítékon feltüntetni a pályázati adatbázisban szereplő azonosító számot, valamint „Pályázat a Répcelaki Százszorszép Óvoda magasabb vezetői beosztására”

vagy

• Személyesen: Szabó József Répcelak és Térsége Önkormányzati Társulás elnökének (9653 Répcelak, Bartók Béla u. 38.)

**A pályázat elbírálásának rendje, módja:**

A pályázat csak akkor érvényes, ha a pályázati felhívásban feltüntetett valamennyi formai és tartalmi feltételnek megfelel. A Társulási Tanács a pályázók meghallgatására szakmai bizottságként Répcelak Város Önkormányzatának Humánpolitikai Bizottságát kérte fel és jelölte ki. A Bizottság a meghallgatás alkalmával a megalapozott vélemény kialakítása érdekében további tagokkal - Csánig, Nemesládony, Nick és Vasegerszeg községek Önkormányzata Képviselő-testületének egy-egy képviselő tagjával - egészülhet ki. A benyújtott pályázatokról a pályázati határidőt követően a jogszabályokban meghatározottak szerint írásba foglalt vélemények alapján Répcelak és Térsége Önkormányzati Társulás Társulási Tanácsa dönt. A Társulási megállapodás 6.4. pontja alapján a döntéshez minősített többség szükséges. A kiíró fenntartja a jogot, hogy a pályázatot eredménytelennek nyilvánítsa, amennyiben a megadott határidőben megfelelő pályázat nem érkezik.

**A pályázat elbírálásának határideje**:

A kinevezési, megbízási jogkör gyakorlója a pályázati határidő lejártát követő hatvan napon belül dönt. (várhatóan: 2018. július)

**A munkakör betölthetőségének időpontja:**

A munkakör legkorábban 2018. augusztus 16. napjától tölthető be.

**A pályázat kiírás közzétételének helye:**

* Oktatási és Kulturális Közlöny,
* www.kozigallas.hu,
* www.repcelak.hu honlapon,
* a társulásban résztvevő önkormányzatok székhelyén,
* Répcelak Képújság.

A pályázati kiírássál kapcsolatosan további információt munkaidőben Szabó József elnök, dr. Kiss Julianna jegyző és Böröndyné Nagy Anikó aljegyző nyújt a 95/370-101 telefonszámon.